Diari Oficial de la Generalitat Valenciana


Sumari del DOGV 8593, del 17-07-2019 (2019/6762)

RESOLUCIÓ de 26 de juny de 2019, de la Conselleria d'Hisenda i Model Econòmic, per la qual s'accepta la cessió gratuïta d'una parcel·la, situada en l'avinguda Luis Suñer, d'Alzira, realitzada per l'Ajuntament d'Alzira a favor de la Generalitat per a la construcció de la zona d'aparcaments del palau de justícia de la localitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8593

Data del DOGV
:   17-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6762


Data del document
:   26-06-2019

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 26 de juny de 2019, de la Conselleria d'Hisenda i Model Econòmic, per la qual s'accepta la cessió gratuïta d'una parcel·la, situada en l'avinguda Luis Suñer, d'Alzira, realitzada per l'Ajuntament d'Alzira a favor de la Generalitat per a la construcció de la zona d'aparcaments del palau de justícia de la localitat. [2019/6762]  
L'Ajuntament d'Alzira en acord plenari de 28 de desembre de 2018 va aprovar la cessió gratuïta a la Generalitat d'una parcel·la de 2.503 m² de superfície, situada en l'avinguda de Luis Suñer, d'Alzira, per a la construcció de la zona d'aparcaments del palau de justícia de la localitat.  
La Sotssecretaria de Conselleria de Justícia, Administració Pública, Reformes Democràtiques i Llibertats Públiques, mitjançant escrit de 20 de maig de 2019, ha proposat l'acceptació de la cessió.  
L'article 44 de la Llei 14/2003, de 10 d'abril, de patrimoni de la Generalitat, estableix en el punt 1 que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat, i en el punt 2 es disposa que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la mencionada Llei de patrimoni estableix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per tant, una vegada perfeccionada la cessió i acceptació, l'immoble queda automàticament afecte al servei públic d'administració de justícia i adscrit a la Conselleria de Justícia, Interior i Administració Pública, a la qual correspon l'administració, la defensa i conservació.  
  
Es considera que, a la vista del que s'ha exposat, no existeix inconvenient legal en què el conseller d'Hisenda i Model Econòmic aprove una resolució la part dispositiva de la qual continga el següent:  
  
Primer  
Acceptar la cessió gratuïta de la propietat realitzada per l'Ajuntament d'Alzira de la parcel·la de 2.503 m² de superfície situada en l'avinguda Luis Suñer, sense número, que limita: pel nord, avinguda de Luis Suñer; al sud, carrer d'Adolfo Suárez; a l'est, parcel·la de la qual se segrega, i a l'oest amb la parcel·la cadastral 1069001YJ2316N.  
Consta inscrita en el Registre de la Propietat d'Alzira 2 al tom 2906, llibre 1346, foli 13, finca 70330, inscripció 1a.  
Referència cadastral: 1885652QX8090D5575ND.  
L'immoble s'accepta lliure de càrregues i gravàmens i al corrent de qualsevol despesa.  
  
Segon  
La cessió gratuïta realitzada per l'Ajuntament d'Alzira s'efectua amb la condició de destinar l'immoble a la construcció de la zona d'aparcaments del palau de justícia de la localitat.  
  
Tercer  
L'ajuntament d'Alzira es compromet, a càrrec seu, a eliminar qualsevol obstacle que puga impedir o dificultar l'execució del projecte previst, excepte la retirada de la línia elèctrica paral·lela a la façana de la parcel·la, així com dotar al terreny objecte de cessió de la urbanització necessària perquè el mateix adquirisca la condició de solar, si cal.  
  
  
Quart  
En cas d'incompliment de les finalitats per a les quals se cedeix la parcel·la o dels terminis d'inici i finalització de les obres, una vegada sol·licitada la reversió per part de l'Ajuntament i remesa com a acord de reversió a la conselleria competent en matèria de patrimoni, es tramitarà per aquesta el corresponent expedient, de conformitat amb el que es disposa en el Reial decret 1373/2009, de 28 d'agost, pel qual s'aprova el Reglament General de la Llei 33/2003, de 3 de novembre, del patrimoni de les administracions públiques. La resolució que s'adopte serà notificada a l'Ajuntament i comportarà, si escau, la reversió immediata al patrimoni de la corporació local i la baixa de l'immoble en l'Inventari General de Béns i Drets de la Generalitat.  
  
  
Cinqué  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servei públic d'administració de justícia i adscrit a la Conselleria de Justícia, Interior i Administració Pública a qui corresponen les competències demanials sobre aquest, inclosa la seua administració, defensa i conservació, i inscriure's a nom de la Generalitat en el Registre de la Propietat i en el Cadastre.  
  
Sisé  
Notificar la present resolució a l'Ajuntament cedent i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la llei 14/2003, de 10 d'abril, de patrimoni de la Generalitat.  
  
Contra el present acte, que posa fi a la via administrativa, es podrà interposar recurs contenciós administratiu en el termini de dos mesos comptats a partir de l'endemà de la seua notificació, davant el jutjat contenciós administratiu de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà interposar recurs potestatiu de reposició, en el termini d'un mes comptat a partir de l'endemà de la seua notificació, davant l'òrgan que va dictar l'acte de conformitat amb el que es disposa en l'article 123 de la Llei 39/2015, d'1 d'octubre, del procediment administratiu comú de les administracions públiques, sense perjudici que es puga exercitar qualsevol altre que s'estime procedent.  
  
València, 26 de juny de 2019.- El conseller d'Hisenda i Model Econòmic: Vicent Soler i Marco.